text: 75-årig cyklist er død efter lastbilsulykke
  29 december 2013 kl. 09.33
  En kvinde på cykel er død, efter at hun blev ramt af en lastbil i Sønderborg søndag formiddag.
  En 75-årig kvinde kom cyklende, da hun blev ramt af en lastbil søndag formiddag i Sønderborg. Kvinden er nu afgået ved døden, oplyser Syd- og Sønderjyllands Politi.
  Ulykken skete på Grundtvigs Allé klokken 09.15. En lastbilchauffør skulle læsse noget gods af på en rasteplads men overså den cyklende kvinde, da han skulle dreje. Kvinden kom ind under lastbilen og blev slæbt med helt ind på rastepladsen.
  - Den 75-årige kvinde cyklede, da hun bliver ramt af lastbilen. Chaufføren skal nu ind til afhøring, siger vagtchef Ivan Gohr Jensen til Ritzau.
  En helikopter blev tilkaldt til ulykken, og kvinden var kommet ind i den. Men inden den nåede at lette, konstaterede lægerne kvinden for død.
  Pårørende til den 75-årige afdøde kvinde er ved at blive underrettet.
  